CELEX: 32006R0465
Language: lt
Date: 2006-03-21 00:00:00
Title: 2006 m. kovo 21 d.  Komisijos reglamentas (EB) Nr. 465/2006, nutraukiantis tyrimą dėl galimų antidempingo priemonių, įvestų Tarybos reglamentu (EB) Nr. 408/2002 dėl tam tikrų cinko oksidų, kurių kilmės šalis yra Kinijos Liaudies Respublika, importo, pažeidimų įvežant tam tikrus cinko oksidus iš Kazachstano, nepaisant to, ar oficialiai yra nurodoma, kad jų kilmės šalis yra Kazachstanas, ar ne, ir nutraukiantis Reglamentu (EB) Nr. 1289/2005 nustatytą tokio importo registravimą

22.3.2006   
            
            
               LT
            
            
               Europos Sąjungos oficialusis leidinys
            
            
               L 83/6
            
         
      KOMISIJOS REGLAMENTAS (EB) Nr. 465/2006
   2006 m. kovo 21 d.
   nutraukiantis tyrimą dėl galimų antidempingo priemonių, įvestų Tarybos reglamentu (EB) Nr. 408/2002 dėl tam tikrų cinko oksidų, kurių kilmės šalis yra Kinijos Liaudies Respublika, importo, pažeidimų įvežant tam tikrus cinko oksidus iš Kazachstano, nepaisant to, ar oficialiai yra nurodoma, kad jų kilmės šalis yra Kazachstanas, ar ne, ir nutraukiantis Reglamentu (EB) Nr. 1289/2005 nustatytą tokio importo registravimą
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 13 straipsnį,
   pasitarusi su Patariamuoju komitetu,
   kadangi:
   A.   TVARKA
   1.   Taikomos priemonės ir ankstesni tyrimai
   
               (1)
            
            
               Reglamentu (EB) Nr. 408/2002 (2) (toliau – pradinis reglamentas) Taryba nustatė galutinius 6,9–28 % dydžio antidempingo muitus, taikomus cinko oksido, kurio grynumas ne mažiau kaip 93 % cinko oksido (toliau – cinko oksidai), kurio kilmės šalis yra Kinijos Liaudies Respublika (toliau – KLR), importui.
            
         
               (2)
            
            
               Reglamentu (EB) Nr. 1623/2003 (3) (toliau – pažeidimų reglamentas) Taryba išplėtė 28 % dydžio antidempingo muito, nustatyto tam tikrų cinko oksidų, kurių kilmės šalis yra KLR, importui, taikymą tam tikrų iš Vietnamo įvežamų cinko oksidų importui, nepaisant to, ar oficialiai yra nurodoma, kad jų kilmės šalis yra Vietnamas, ar ne, ir tam tikrų cinko oksidų, kurių kilmės šalis KLR, sumaišytų su kvarcu, importui.
            
         2.   Prašymas
   
               (3)
            
            
               2005 m. birželio 27 d. Komisija gavo prašymą pagal pagrindinio reglamento 13 straipsnio 3 dalį ištirti tariamus antidempingo priemonių, taikomų cinko oksidų, kurių kilmės šalis yra KLR, importui, pažeidimus. Prašymą pateikė Eurometaux, atstovaujantis gamintojus, kurie sudaro daugiau nei 45 % visos cinko oksidų gamybos Bendrijoje.
            
         
               (4)
            
            
               Prašyme buvo pateikta prima facie įrodymų, kad, cinko oksidų, kurių kilmės šalis yra KLR, importui nustačius antidempingo priemones, pasikeitė prekybos modelis, nes padidėjo tos pačios prekės importas iš Kazachstano, o per tą patį laikotarpį jos importas iš KLR smarkiai sumažėjo.
            
         
               (5)
            
            
               Tvirtinama, kad šis prekybos modelis pakito Kazachstane perkraunant tam tikrus KLR kilmės cinko oksidus. Taip pat buvo teigiama, kad nebuvo kitų prekybos modelio pasikeitimą pateisinančių priežasčių ar ekonominių sumetimų, išskyrus antidempingo muitų taikymą cinko oksidams, kurių kilmės šalis yra KLR.
            
         
               (6)
            
            
               Galiausiai, pareiškėjas teigė, kad galiojančių antidempingo muitų taisomasis poveikis cinko oksidams, kurių kilmės šalis yra KLR, mažėja kiekio ir kainų atžvilgiu ir kad dempingas buvo nustatytas atsižvelgiant į cinko oksidams, kurių kilmės šalis yra KLR, anksčiau nustatytas normaliąsias vertes.
            
         3.   Tyrimo pradžia
   
               (7)
            
            
               Reglamentu (EB) Nr. 1289/2005 (4) (toliau – tyrimo pradžios reglamentas) Komisija pradėjo tyrimą dėl tariamo antidempingo priemonių pažeidimo ir, remdamasi pagrindinio reglamento 13 straipsnio 3 dalimi ir 14 straipsnio 5 dalimi, nurodė muitinėms nuo 2005 m. rugpjūčio 6 d. pradėti registruoti KN kodu 2817 00 00 žymimų (Taric kodas 2817000013) cinko oksidų, įvežamų iš Kazachstano, importą, nepaisant to, ar oficialiai yra nurodoma, kad jų kilmės šalis yra Kazachstanas, ar ne.
            
         4.   Tyrimas
   
               (8)
            
            
               Komisija pranešė KLR ir Kazachstano valdžios institucijoms apie pradėtą tyrimą. KLR ir Kazachstano gamintojams ir (arba) eksportuotojams, bei importuotojams į Bendriją, kurie buvo nurodyti prašyme arba tapo žinomi Komisijai po pirminio tyrimo, buvo išsiųsti klausimynai. Suinteresuotoms šalims buvo suteikta galimybė per inicijavimo reglamente nurodytą laikotarpį pareikšti savo nuomonę raštu ir paprašyti posėdžio šalims išklausyti.
            
         
               (9)
            
            
               Vienas KLR gamintojas ir (arba) eksportuotojas ir vienas Kazachstano gamintojas ir (arba) eksportuotojas pateikė išsamius atsakymus į klausimyną. Išsamius atsakymus į klausimyną taip pat pateikė du Bendrijos importuotojai ir (arba) prekybininkai. Komisija atliko patikrinimą toliau nurodytos bendrovės patalpose:
               Kazachstano gamintojas ir (arba) eksportuotojas
               
                           —
                        
                        
                           „JSC Kazzinc“, Ust-Kamenogorsk, Kazachstanas.
                        
                     
         5.   Tyrimo laikotarpis
   
               (10)
            
            
               Tyrimo laikotarpis tęsėsi nuo 2004 m. liepos 1 d. iki 2005 birželio 30 d. (toliau – TL). Siekiant ištirti prekybos modelio pasikeitimą, buvo surinkti duomenys nuo 2001 m. iki TL pabaigos.
            
         B.   TYRIMO REZULTATAI
   1.   Bendrosios pastabos ir (arba) bendradarbiavimo lygis
   a)   KLR
   
               (11)
            
            
               Vienas KLR cinko oksidų gamintojas ir (arba) eksportuotojas dalyvavo tyrime pateikdamas atsakymus į klausimyną. Buvo nustatyta, kad ši bendrovė TL į Kazachstaną neeksportavo cinko oksidų.
            
         b)   Kazachstanas
   
               (12)
            
            
               Atliekant tyrimą bendradarbiavo Kazachstano cinko oksidų gamintojas – „JSC Kazzinc“. Bendrovės pateikta informacija apie eksportą į Bendriją atitinka Eurostato duomenis apie KN kodu 2817 00 00 žymimos prekės importą iš Kazachstano TL. Tai rodo, kad „JSC Kazzinc“ buvo vienintelis eksportuotojas, TL eksportuojantis cinko oksidus į Bendriją.
            
         2.   Svarstomoji prekė ir panaši prekė
   
               (13)
            
            
               Su galimu pažeidimu susijusi svarstomoji prekė, kaip apibrėžta pirminiame tyrime, yra cinko oksidas (cheminė formulė: ZnO), kurio grynumas ne mažesnis nei 93 % cinko oksido, kurio kilmės šalis yra KLR ir kuris paprastai yra žymimas KN kodu 2817 00 00 (toliau – svarstomoji prekė).
            
         
               (14)
            
            
               Tyrimas parodė, kad į Bendriją importuojamos svarstomosios prekės grynumas nėra mažesnis nei 93 % cinko oksido. Cinko oksidų, kurių kilmės šalis yra Kazachstanas, grynumas yra didesnis kaip 93 % cinko oksido.
            
         
               (15)
            
            
               Todėl daroma išvada, kad iš KLR į Bendriją eksportuojami cinko oksidai ir cinko oksidai, įvežami iš Kazachstano, pasižymi tomis pačiomis pagrindinėmis fizinėmis ir cheminėmis savybėmis ir yra naudojami tais pačiais tikslais. Todėl šios prekės yra laikomos pagrindinio reglamento 1 straipsnio 4 dalyje apibrėžtomis panašiomis prekėmis.
            
         3.   Prekybos modelio pasikeitimas
   
               (16)
            
            
               Kaip teigiama 5 konstatuojamoje dalyje, šis prekybos modelis pakito Kazachstane perkraunant tam tikrus Kinijos Liaudies Respublikos kilmės cinko oksidus.
            
         a)   iš Kazachstano įvežami cinko oksidai
   
               (17)
            
            
               Remiantis Eurostato duomenimis, cinko oksidų importas iš Kazachstano išaugo nuo 0 tonų 2001 m. iki 2 700 tonų 2002 m. 2003 m. svarstomosios prekės importas dar padidėjo iki 5 000 tonų ir TL pabaigoje sudarė 5 640 tonų. Iš esmės šis importas iš Kazachstano prasidėjo 2002 m., t. y. tuo pat metu kai buvo nustatyti galutiniai antidempingo muitai cinko oksidams, kurių kilmės šalis yra KLR. Be to, nuo 2003 m. iki TL pabaigos trukęs žymus padidėjimas sutapo su antidempingo muitų taikymo išplėtimu iš Vietnamo įvežamo cinko oksidų importui.
            
         
               (18)
            
            
               Kaip teigiama 12 konstatuojamoje dalyje, bendradarbiaujančios bendrovės „JSC Kazzinc“ pateikti duomenys rodo, kad ši bendrovė per TL buvo vienintelis Kazachstano cinko oksidų eksportuotojas.
            
         b)   iš Vietnamo importuojami cinko oksidai
   
               (19)
            
            
               Cinko oksidų importas į Bendriją iš KLR žymiai sumažėjo (nuo 37 900 tonų 2001 m. iki 24 700 tonų 2002 m.). TL importas sudarė 18 500 tonas. Tai rodo, kad importas iš KLR žymiai sumažėjo pradėjus pirminį antidempingo tyrimą ir nustačius galutines priemones.
            
         
               (20)
            
            
               Remiantis pirmiau pateiktais skaičiais, galima daryti išvadą, kad buvo akivaizdžių prekybos modelio pokyčių (eksportas iš KLR ir Kazachstano į Bendriją), kurie sutapo su 2002 m. kovo mėn. galutinių antidempingo priemonių nustatymu svarstomosios prekės, kurios kilmės šalis yra KLR, importui ir su 2003 m. šių muitų taikymo išplėtimu iš Vietnamo įvežamų cinko oksidų importui.
            
         4.   Nepakankamai pagrįsta priežastis ar ekonominiai sumetimai
   
               (21)
            
            
               „JSC Kazzinc“ cinko oksidus pradėjo gaminti ir eksportuoti prieš 2000 m, nors tuo metu ši prekė nebuvo eksportuojama į Bendriją. Eksportas į Bendriją prasidėjo 2002 m., t. y. tuo pat metu kai buvo nustatyti galutiniai antidempingo muitai cinko oksidams, kurių kilmės šalis yra KLR. Kaip nurodyta 12 konstatuojamoje dalyje, TL pirmiau minėtos bendrovės eksportas į Bendriją atitinka Eurostato duomenis apie svarstomosios prekės importą. Buvo nustatyta, kad eksportas į Bendriją buvo skirtas vieninteliam Ispanijoje įsisteigusiam importuotojui.
            
         
               (22)
            
            
               Be to, buvo nustatyta, kad nei „JSC Kazzinc“ parduodami cinko oksidai, nei šio produkto gamybai naudojama žaliava nebuvo įsigyti iš KLR. Iš tiesų, visos cinko oksidų gamybai naudojamos medžiagos yra pagamintos „JSC Kazzinc“ nuosavose gamybos patalpose. Todėl buvo padaryta išvada, kad ši bendrovė turi būti laikoma tikra cinko oksidų gamintoja.
            
         
               (23)
            
            
               Tyrimas taip pat parodė, kad bent jau nuo 2002 m. „JSC Kazzinc“ tikrai galėjo pati pagaminti iš Kazachstano į Bendriją eksportuoto cinko oksidų kiekį. Esant tokioms aplinkybėms, manoma, kad cinko oksidai, kurių kilmės šalis yra KLR, nebuvo siunčiami per Kazachstaną. Be to, remiantis Kazachstano vyriausybės surinktais duomenimis, cinko oksidų importas iš KLR į Kazachstaną prasidėjo 2003 m. ir jo kiekis sudarė 1,5 tonos, o 2004 m. šis kiekis padidėjo iki 42 tonų.
            
         
               (24)
            
            
               Remiantis šiais duomenimis, daroma išvada, kad tiriamoji bendrovė ir Kazachstanas parodė, kad be galutinio antidempingo muito nustatymo cinko oksidų, kurių kilmės šalis yra KLR, importui, yra kitų pagrįstų ekonominių priežasčių, sukėlusių 17 ir 20 konstatuojamose dalyse išdėstytą prekybos modelio pasikeitimą.
            
         C.   NUTRAUKIMAS
   
               (25)
            
            
               Atsižvelgiant į pirmiau išdėstytas išvadas, manoma, kad reikia nutraukti dabartinį tyrimą dėl pažeidimų. Todėl reikėtų nutraukti tyrimo pradžios reglamentu įvestą iš Kazachstano įvežamų cinko oksidų importo registravimą ir tą reglamentą panaikinti.
            
         
               (26)
            
            
               Visoms suinteresuotosioms šalims buvo pranešta apie esminius faktus ir išvadas, kuriomis remiantis Komisija ketino priimti nutraukti tyrimą, ir joms buvo suteikta galimybė pareikšti savo pastabas. Nebuvo gauta pastabų, dėl kurių būtų galima pakeisti pirmiau pateiktas išvadas,
            
         PRIĖMĖ ŠĮ REGLAMENTĄ:
   1 straipsnis
   Šiuo reglamentu nutraukiamas tyrimas, pradėtas Komisijos reglamentu (EB) Nr. 1289/2005 dėl galimų antidempingo priemonių, įvestų Tarybos reglamentu (EB) Nr. 408/2002 dėl tam tikrų cinko oksidų, kurių kilmės šalis yra Kinijos Liaudies Respublika, importo, pažeidimų įvežant tam tikrus cinko oksidus iš Kazachstano, nepaisant to, ar oficialiai yra nurodoma, kad jų kilmės šalis yra Kazachstanas, ar ne, ir nutraukiamas tokio importo registravimas.
   2 straipsnis
   Šiuo reglamentu muitinėms nurodoma nutraukti importo registravimą, nustatytą pagal Reglamento (EB) Nr. 1289/2005 2 straipsnį.
   3 straipsnis
   Reglamentas (EB) Nr. 1289/2005 panaikinamas.
   4 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje dienos.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2006 m. kovo 21 d.
      
         
            Komisijos vardu
         
         Peter MANDELSON
         
         
            Komisijos narys
         
      
   
   
      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17).
   
      (2)  OL L 62, 2002 3 5, p. 7.
   
      (3)  OL L 232, 2003 9 18, p. 1.
   
      (4)  OL L 204, 2005 8 5, p. 7.